ছিল ৮.৫৫ শতাংশ। হল ৮. ৬৫ শতাংশ। সামনেই লোকসভা নির্বাচন। ঠিক তার আগে ইপিএফও সুদের হার বাড়ানোর সিদ্ধান্ত নিল। ২০১৮-১৯ আর্থিক বছরের জন্য সুদের হার ঘোষণা করল ইপিএফও ট্রাস্ট। দেশের ছ’ কোটি পিএফ সদস্য এর ফলে উপকৃত হবেন।
সম্প্রতি বিভিন্ন স্বল্পসঞ্চয় প্রকল্পে সুদের হার কমিয়ে দেওয়ায় মধ্যবিত্তের রোষের মুখে পড়েছে কেন্দ্রীয় সরকার। সেই পরিস্থিতিতে ভোটের মুখে পিএফ-এ সুদের হার বৃদ্ধি করে অনেকটাই স্বস্তি পেতে পারে নরেন্দ্র মোদী সরকার। ২০১৩-১৪ এবং ২০১৪-১৫ আর্থিক বছরে পিএফ-এ সুদের হার ছিল ৮.৭৫ শতাংশ। পরের আর্থিক বছরে অর্থাৎ ২০১৫-১৬ তে তা বেড়ে হয় ৮.৮ শতাংশ। এর পরে তা কমিয়ে করা হয় ৮.৫৫ শতাংশ। এবার সেটাই বেড়ে ৮.৬৫ শতাংশ হল।